ØSTJYLLAND: Aarhus Letbane modtog torsdag en midlertidig, men særdeles vigtig godkendelse.

Den betyder, at selskabets plan for at komme i gang med passagertrafik på Grenåbanen sidst i april stadig holder.

Det er godkendelsen for at køre med den lille letbanemodel - Variobahn - på Odderbanen, som netop er indløbet hos Aarhus Letbane. Det betyder, at letbanetrafikken på hele den åbne letbanestrækning fra Odder til Lisbjergskolen fra fredag morgen bliver varetaget af Variobahn-modellen.

Dermed kan den store model - Tangoen - som siden august 2018 har befordret passagererne på strækningen Aarhus-H-Odder og Universitetshospitalet-Lisbjergskolen, frigives til at køre de afsluttende test på Grenåbanen og på strækningen mellem Lisbjerg og Lystrup.

Havde Aarhus Letbane ikke fået godkendt Variobahn til kørsel på Odder-strækningen inden for en uge eller to, havde det betydet, at åbningen af passagertrafikken til og fra Grenaa endnu engang måtte udsættes.

- Det er på et hængende hår, erkender Aarhus Letbanes direktør Michael Borre.